runetrust/blame-folketinget-dk huggingface dataset:
Erling Bonnesen (V), 2009-05-12:
Jeg vil godt forfølge sporet om 100 pct. i refusion eller ej i forhold til overførselsindkomsterne, for det meste af SF-ordførerens indlæg går jo sådan på at sige, at der er mange gode intentioner i Enhedslistens forslag, men til sidst trækker man så lige en streg og siger, at man alligevel ikke kan støtte det.
På de foregående svar kunne det jo tyde på, at man faktisk er ude i en øvelse, hvor man forsøger både at blæse og have mel i munden.
Ordføreren forsøger selv at afværge og sige, at man skal finde den rette balance, og sådan i den stil.
Så mit spørgsmål skal være: Hvis SF får magt, som man har agt, ønsker man så at gå tættere på 100 pct. i refusion, end satsen er i dag?
Martin Henriksen (DF), 2009-05-12:
Tak for det.
Vi er jo mange, der kan være enige om, at afbureaukratisering sådan set kan være meget fornuftigt, men i et forsøg på at nuancere debatten lidt vil jeg give et eksempel på noget, som kommunerne opfatter som værende meget bureaukratisk.
Der er derfor enighed om, at der pr. 1. juli 2009 indføres et prisstop på 3.000 kr. pr. måned, ca. 100 kr. pr. dag, for ældres egenbetaling for madservice i plejeboliger og på plejehjem.
Det er jo et eksempel på bureaukrati, vil kommunerne nok mene, men fra Folketingets og Dansk Folkepartis side mener vi, at det er meget rimeligt, at der er et loft over, hvor meget man risikerer at skulle betale for den mad, som bliver leveret af kommunen.
Så kan Socialdemokraterne ikke se, at der trods alt også nogle gange er behov for at føre en vis form for kontrol med det, der foregår, sådan at man ikke bare råber afbureaukratisering og forsøger at bilde borgerne ind, at hvis bare vi afbureaukratiserer mere og ikke kontrollerer nogen ting, bliver det hele meget bedre?
Lise von Seelen (S), 2009-05-12:
Af hensyn til historieskrivningen vil jeg godt minde om, at der jo er en grund til, at priserne på mad stiger så dramatisk i de her år.
Det sker jo, fordi kommunernes økonomi er så hårdt, hårdt presset, som de ikke har set det tidligere.
Der har jo været fri prisdannelse kommunerne imellem i rigtig, rigtig mange år, og der har vi aldrig før set de her kolossalt høje priser på kosten til de ældre, der betyder, at man udhuler de ældres privatøkonomi.
Derfor bør spørgeren jo notere sig, at man kunne vende det om og sige, at hvis kommunerne havde nogle vilkår, som gjorde det i orden at lave sund, kommunal driftstilrettelæggelse, havde vi ikke set de tårnhøje priser på kost, det er mit postulat.
For priserne er blevet alt for høje, det vil vi gerne anerkende, og vi stemte også for forslaget.
Martin Henriksen (DF), 2009-05-12:
Jo, men det er jo sådan en let måde at argumentere på at sige, at såfremt det ene og såfremt det andet, og at hvis nu der blev tilført så og så mange penge, var det slet ikke nødvendigt at gå ind fra Folketingets side og sige, at der var behov for et prisloft
Men jeg vil bare sige, at jeg synes, det er nødvendigt, at man har en balancegang i den her problemstilling, hvor man på den ene side siger, at selvfølgelig skal vi afbureaukratisere, at selvfølgelig skal vi give medarbejderne mulighed for at yde en god service til de ældre medborgere, og på den anden side siger, at vi må have en klar forventning om, at der fra Folketingets side trods alt også er en vis kontrol med den måde, som tingene foregår på ude i kommunerne.
Det tror jeg faktisk også borgerne forventer.
Lise von Seelen (S), 2009-05-12:
Det er jo en løjerlig kontrast at stille op, at fordi man siger, at nu er vi altså totalt ude på overdrevet med det bureaukrati, der er i det nuværende system, så skulle man ønske at lægge alting ned og sige, at der ikke skulle findes noget, der regulerer det her område.
Der er dog ingen andre politikområder, hvor man overhovedet ingen regulering har.
Men man må nok sige, at området vedrørende de ældre er så gennemreguleret og så styret af en tankegang om kontrol, at det er helt uhørt.
Jeg ved ikke, om man kunne finde andre områder.
Så man kan ikke sætte den kontrast op og sige, at det er alt eller intet.
Men det, vi nu ser efter 8 år, efter at Anders Fogh Rasmussen nævnte, at nu skulle man altså have minuttyranniet ud af verden, er helt hen i hækken.
René Christensen (DF), 2009-05-12:
Dansk Folkeparti ønsker, at der bliver mere tid til omsorg og det praktiske arbejde ude i kommunerne, samt at der bruges mindre tid på administration.
Vi vil også gerne have, at der bliver mere tid til den enkelte borger ude i ældreplejen.
Vi mener, at det drejer sig om frigørelse af ressourcer, og når vi på dette område taler om ressourcer, må det være tid, vi taler om.
Det er det, vi hører brugerne, og det, vi hører personalet søger.
Men hvad er det så, vi kan fjerne af oplysninger, skemaer og andet arbejde, som udføres ude i kommunerne?
Der skal vi inddrage de mennesker, som til daglig arbejder med reglerne og skemaerne.
Det er disse medarbejdere, som kan se de steder, hvor der måske sker en dobbeltregistrering eller andre ting, som ikke er effektive.
Der har været og der er stadig et arbejde i gang på området.
Kommunerne har deltaget, og de er kommet med forenklingsforslag til afbureaukratisering, som nu er blevet samlet.
Det er selvfølgelig vigtigt, at der bliver taget fat på de input, som er relevante, men det er også vigtigt, at medarbejderne ved, hvorfor de registrerer og indberetter.
Vi her på Christiansborg og også vores folk i kommunerne ude i landet skal arbejde med det på det her meget store område, og så er det vigtigt, at vi kan få et billede af, hvordan verden ser ud i ældreplejen.
Ligeledes er der også retssikkerheden for borgerne, ligesom der også i mange tilfælde er registrering af pårørende.
Vi i Dansk Folkeparti ønsker, at alle overflødige regler fjernes, men alle regler er jo ikke af det onde.
Vi kender desværre alle til sager, hvor borgerne er blevet svigtet, fordi der netop ikke har været en stram styring eller kontrol, eller fordi der har været en svag ledelse.
Netop når vi taler om ældrepleje, mener vi, at der også er andre aspekter at se på.
Ifølge Arbejdstilsynet har hver tredje af landets kommuner problemer med det psykiske arbejdsmiljø.
De ansatte i plejesektoren er ofte stressede og får arbejdsskader, og selvfølgelig kommer der en masse sygefravær til følge.
Her er en opgave, som måske også er en del af løsningen.
Der er ingen tvivl om, at dårligt arbejdsmiljø giver øget tidsforbrug.
Kommunerne bliver derfor nødt til at tage det meget alvorligt.
Hvis vi ser på Københavns Kommune, kan vi se, at de faktisk virkelig har gjort noget ved det, og det har kontant givet kommunerne et større rådighedsbeløb på 45 mio. kr.
Vi ser meget frem til den handlingsplan, som regeringen snart kommer med.
Den vil indeholde mål for og konkrete forslag om afbureaukratisering.
Det er en proces, som vil udvikle sig over en årrække.
Der er ligeledes en aftale om udmøntning af kommunernes økonomi for 2009.
Her har KL forhandlet sig til en aftale om frigørelse af 5 mia. kr. i kommunerne.
Vi i Dansk Folkeparti forventer selvfølgelig, at det bliver reelle 5 mia. kr., og derfor er vi fortrøstningsfulde i forhold til arbejdet.
Vi forventer, at der sker en reel afbureaukratisering, men vi ønsker ikke - og det vil vi godt understrege - at sætte sikkerheden for den enkelte borger over styr.
Meta Fuglsang (SF), 2009-05-12:
Da jeg hørte ordføreren tale, troede jeg i første omgang næsten, at Dansk Folkeparti var indstillet på at stemme for det forslag til vedtagelse, som jeg var oppe at fremsætte, fordi det lød så positivt, at vi skulle lytte til dem, der arbejdede med det, og at vi selvfølgelig skal have en afbureaukratisering.
Jeg kunne forstå senere på talen, at det ikke er tilfældet, så derfor vil jeg gerne prøve lidt at afsøge, hvor det så er, vi er uenige.
Jeg vil gerne spørge, om alt det, der bliver registreret, bliver betragtet af Dansk Folkeparti som nødvendigt - altså, om man betragter alt det, hvert eneste minut, der i dag bliver registreret i ældreplejen, som nødvendigt, for at man kan få et overblik over det.
De har jo talt masser af gange - jeg er sikker på, at ordføreren har fulgt med i, hvad ledere og personale har sagt.
Hvor er Dansk Folkepartis fingeraftryk for en afbureaukratisering på ældreområdet henne?
René Christensen (DF), 2009-05-12:
Hvis man kigger på det fine bilagsmateriale, vi har fået, hvor der er kommet alle de her input fra kommunerne om, hvordan man kan afbureaukratisere, så er der noget, der faktisk har slået mig, nemlig at mange af de ting, som der sådan går igen, faktisk ikke er, at man siger, at de indberetninger, ældreplejen laver, er ubrugelige.
Der er faktisk mange forslag til, hvordan man kan gøre det anderledes - altså egentlig ikke – hvad skal man sige? – at materialet er dårligt, men at den måde, man gør det på, kunne gøres smartere.
Der er jeg fuldstændig enig i at vi jo ikke skal indberette tingene to gange.
Det forekommer jo faktisk i dag, at man laver tingene dobbelt, og det mener vi bestemt ikke man skal gøre, men vi mener faktisk, at man i forhold til den enkelte borger jo også har nogle rettigheder.
Meget af det her handler jo også om rettigheder, altså at de ældre har fået rettigheder til noget.
Det er også derfor, man ude i kommunerne har lavet kvalitetsstandarder.
Det er, fordi man som borger eller pårørende skal kunne se, at det her har jeg eller min familie faktisk ret til ifølge kommunens standard.
Og jeg mener faktisk, det er vigtigt, at man også har mulighed for at se det.
Lise von Seelen (S), 2009-05-12:
Det er så interessant, at når vi spørger både ledere og medarbejdere i de kommunale hjemmeplejer og på plejehjemmene, så nævner de jo alle sammen, at nogle af de ting, de skal bruge for at sikre kvaliteten, ikke handler om de modeller, som vi har siddet herinde på Christiansborg og kigget på.
Det handler om nogle helt andre ting, det handler om ledelse, at man er sikker på, at man giver den rigtige ydelse til de rigtige mennesker.
Så vil jeg godt sige, at vi jo snakker meget om, at vi kommer i underskud for personale inden for det her område.
Hvis vi ikke lige nu gør noget for at gøre det her arbejde mere attraktivt, gøre det fagligt inspirerende og udfordrende, får vi jo svært ved at rekruttere nye mennesker, der har lyst til at komme ind i det område.
Så vi har meget, meget hårdt brug for, at det her område er spændende og nutidigt, og det er altså ikke nutidigt at lede noget ved hjælp af kontrol.
Man leder ved hjælp af faglighed og ved, at man har en spændende arbejdsplads.
René Christensen (DF), 2009-05-12:
Ordføreren siger jo, at det skal være fagligheden, der sådan skinner igennem, og det er jeg da sådan set fuldstændig enig i.
Men så kan man sige, at både i forhold til det job, man skal varetage her i Folketinget, og i forhold til det, man skal varetage ude i kommunerne, skal det være faglige vurderinger, man foretager, når man arbejder med det her område.
Og en del af det er jo netop, at man får indberetninger, så man kan se, hvordan dagligdagen foregår for de medarbejdere, som færdes blandt de ældre.
Derfor er det jo vigtigt, at vi får de her registreringer af, hvordan sådan en dag ser ud.
Kunne man forestille sig, hvordan man skulle tilrettelægge en dag, hvis man ikke skulle tælle minutter, og hvis man ikke havde en idé om, hvor lang tid det tog ude hos den enkelte borger, eller hvad det var for en type borger, man skulle ud til?
Man har fået store kommuner, og man kender jo ikke alle borgerne sådan, at man ligesom på højre hånd kan sige: Det er den borger, og det er den borger.
Er det ikke rimeligt, at man fra administrationens side kan sige: Vi har nogle borgere her, som er visiteret til de her ydelser, fordi de har brug for den her hjælp, og så kan vi tilrettelægge en arbejdsdag?
Mener ordføreren ikke, at det er et godt redskab, at man kan tilrettelægge en arbejdsdag rimeligt, både over for brugerne og over for medarbejderne?
Erling Bonnesen (V), 2009-05-12:
Med glæde kan vi jo konstatere, at det ser ud til, at der er sådan meget bred opbakning til, at vi nu skal have gjort noget ved det i forhold til regelforenklinger og afbureaukratisering.
Så vil jeg gerne spørge den socialdemokratiske ordfører, om man har fået diskuteret, at man så også i Socialdemokratiet vil være mere tilbageholdende med at kræve nye regler, når man en gang imellem måske ser et enkelt dårligt eksempel derude, som faktisk skal håndteres lokalt i stedet for herindefra.
Vil man begynde at blive mere tilbageholdende med at kræve nye regler herfra?
Lise von Seelen (S), 2009-05-12:
Vi er meget optaget af, at den pleje og omsorg, de ældre skal modtage, er kvalitetsmæssigt i top.
Den gives ud fra det, den enkelte har behov for, og ud fra, hvordan den enkelte har det på den enkelte dag.
Vi er ikke spor optaget af, at der skal være sådan nogle systemer og mekanismer, som styrer det her, så en medarbejder i nogle tilfælde må forlade en borger, selv om man kan se, at borgeren faktisk stadig væk har brug for hjælp.
Derfor vil vi selvfølgelig være meget optaget af de her ting, ligesom vi har været det hele tiden.
Vi har faktisk råbt vagt i gevær gang på gang, når regeringen og Dansk Folkeparti har indført endnu flere af de her systemer.
Det har vi gjort gentagne gange, og det vil vi blive ved med at gøre, for vi vil gerne se resultater nu.
Vi har snakket rigtig meget om det her.
Erling Bonnesen (V), 2009-05-12:
Jamen se resultater, det kan vi hurtigt blive fuldstændig enige om.
Det vil vi også i Venstre, det kan der ikke herske nogen som helst tvivl om.
Der skal komme nogle helt synlige resultater af det nu, og jeg har også tidligere markeret, hvordan vejen frem er.
Men jeg fik jo ikke svar på mit første spørgsmål om, hvorvidt man også fra Socialdemokratiets side vil prøve at være mere tilbageholdende med herfra at kræve nye regler, hvis man ser et enkelt dårligt eksempel derude, som faktisk i stedet for skal håndteres lokalt.
Så jeg vil gerne gentage det: Vil man prøve at være mere tilbageholdende med at kræve nye regler på basis af enkelteksempler?
Lise von Seelen (S), 2009-05-12:
Vi Socialdemokrater har ikke stået i køen for at kræve en masse regler og forordninger, når der har været historier i pressen, så hvor spørgeren vil hen med det, er jeg da uforstående over for.
Vi har hele tiden holdt fast i, at vi synes, at det er vigtigt, at man ikke kører det som enkeltsagspolitik, men at man netop har en idé med, hvad man gerne vil.
Og vi tror ikke på, at vi kan tilrettelægge og gennemføre det her system ved hjælp af kontrol.
Vi tror, at vi skal gøre det ved hjælp af faglighed, og så skal vi selvfølgelig give kommunerne nogle vilkår, så de har mulighed for at levere en ældreomsorg, som er kvalitetsmæssigt i orden.
René Christensen (DF), 2009-05-12:
Ja tak.
Ordføreren taler om, at man ikke ønsker, at der skal være mere bureaukrati i kommunerne, og så vil jeg gerne spørge: Vil det sige, at når man sådan kigger på, hvad der sker rundtom i kommunerne, har man så meget tillid til dem, at man faktisk mener, at hvis man giver det her fuldstændig frit, vil det gå langt bedre, altså at hvis der ingen minimumsregler er på området, vil kommunerne klare det her til ug?
Lise von Seelen (S), 2009-05-12:
Det, vi taler om i systemet her, er jo ikke et spørgsmål om at have enkelte minimumsregler.
Det, vi taler om, er jo et meget, meget vidt forgrenet administrativt system, som stjæler tiden fra medarbejderne, ved at de skal lave papirarbejde, i stedet for at de er sammen med de ældre borgere.
Vi forestiller os ikke, at man totalt kan undvære administration af det her område, vi forestiller os, at vi har rigtig god brug for at lave dokumentation og forskning, fordi der er rigtig mange ting inden for ældreområdet, vi skal blive klogere på.
Meta Fuglsang (SF), 2009-05-12:
Altså, det, jeg er optaget af, er jo, at de ældre har ret til så meget omsorg som muligt, og min pointe er, at hvis man skulle bruge mindre tid på administration, dokumentation, tidsmåling, så var der mere tid til omsorg.
Og jeg tror, det er den pointe, mange - også dem, der arbejder i systemet - har: Hvis der er mindre bureaukrati, så bliver der mere velfærd.
Så jeg vil gerne spørge Dansk Folkeparti: Ville det ikke være en god idé at bytte og sige, at vi får lidt mindre måling, til gengæld får vi mere af den der velfærd, vi gerne vil have?
Er det ikke et godt valg, et godt bytte?
Vivi Kier (KF), 2009-05-12:
Jeg synes, min partiformand er kommet med nogle rigtig, rigtig gode politiske udmeldinger om, hvor det er, vi i Det Konservative Folkeparti gerne vil hen, hvad det er for et skib, vi gerne vil sætte i søen, og hvad det er for en kurs, det skal sætte.
Jeg kan jo godt høre, at man rigtig meget gerne vil diskutere frit valg eller ikke frit valg.
Jeg mener, at det er rigtig, rigtig vigtigt, at man ude i den enkelte kommune tør konkurrenceudsætte for at finde ud af, hvad det egentlig koster dem at udføre den opgave, de udfører.
For hvorfor sidder vi med hele det bureaukrati, vi sidder med i dag?
Der blev givet penge og givet penge, og så var man jo et eller andet sted nødt til at sige, at de faktisk fik flere penge til ældreområdet.
Så for mig er det ikke helt et ideologisk korstog.
Jeg vil gerne ligesom min partiformand have, at vi får en offentlig sektor, om hvilken alle siger: Yes!
Her er rigtig spændende at være, og her er udviklingsmuligheder og udviklingspotentiale - men det betyder ikke, at der overhovedet ikke må være noget konkurrenceudsættelse og nogen valgmuligheder.
Lise von Seelen (S), 2009-05-12:
Svaret glæder mig overordentlig meget.
Vi socialdemokrater er jo helt enige i, at der gerne må være en konkurrenceudsættelse, men det ridt, vi nu har set med en tvungen fritvalgsordning har jo bare været så administrativt kostbart, fordi man har villet en helt bestemt ordning til en meget, meget høj pris.
Derfor vil en anden model kunne være meget mere effektiv.
Jeg skal bare være helt sikker på, at jeg nu har forstået ordføreren rigtigt, nemlig at man gennem en forandring vil give mere frihed til kommunerne, så man lige præcis kan lave de lokale ordninger, som vil kunne fungere allerbedst, så vi på den måde kan frigive nogle ressourcer, så de ældre får en bedre omsorg og pleje.
Vivi Kier (KF), 2009-05-12:
Jeg kan kun bekræfte fru Lise von Seelen i, at vi fra konservativ side er indstillet på at udarbejde et arbejdsprogram med nogle nye elementer, hvor vi sætter nogle nye skibe i søen.
Og jeg vil meget, meget gerne i den arbejdstid, der går, gå ud og finde de gode eksempler og vise større tillid, men jeg vil også være indstillet på f.eks. at kunne lave nogle frikommuneforsøg.
Meta Fuglsang (SF), 2009-05-12:
Som sagt er der jo blevet diskuteret meget om den offentlige sektor også om en afbureaukratisering.
Jeg synes, det er lidt bemærkelsesværdigt, at ordføreren er så dejlig upræcis på, hvad det så er, der skal ske, når det har været drøftet så længe og så grundigt.
Jeg vil gerne bede ordføreren om at være lidt mere præcis og forklare, hvor ordføreren mener det måske er vigtigt at starte afbureaukratiseringen
: Er det, når det handler om styring, om dokumentation?
Altså, hvor er vi henne, hvor er det De Konservative mener at vi skal sætte ind henne først?
Vivi Kier (KF), 2009-05-12:
Ja, men jeg kan jo så prøve at svare, næsten ligesom jeg svarede før: Jeg er den type, som, hvis jeg har bestilt et stykke arbejde og gerne vil se, hvilke konkrete bud der kommer på det, så faktisk kigger på det arbejde, før jeg melder endeligt ud, hvad jeg mener.
Jeg mener, der er mange steder, vi kunne starte.
Der må jeg så sige, at jeg jo også oplever pårørende, som siger, at det betyder rigtig, rigtig meget, at det bliver registreret, at der har været nogen hos eksempelvis deres mor, fordi hun faktisk ikke kan huske det, 10 minutter efter at hjælpen er gået ud ad døren.
Så man skal jo kigge på nogle områder.
Til gengæld vil jeg gerne give arbejdsglæden tilbage.
Jeg vil gerne give ledelsen lidt mere frie hænder til at kunne skifte imellem opgaverne, så man ikke er bundet
vældigt op.
Lad os nu kigge på det her område.
Men dokumentation og videndeling mener jeg altid vil være vigtigt, også i den offentlige sektor.
Meta Fuglsang (SF), 2009-05-12:
Det var jo i hvert fald ikke noget, der præciserede det, for jeg kom til at spørge om, hvor ordføreren mente der skulle sættes ind.
Og jeg vil gerne gentage spørgsmålet: Hvor mener ordføreren vi skal gå i gang med en afbureaukratisering, og mener ordføreren, at et sted at starte kunne være ved hele det spørgsmål, der handler om dokumentation og tidstyranniet, kan man sige?
Er det der, vi skal starte med at sætte ind, eller er der nogen andre steder, hvor ordføreren mener at det er vigtigt at sætte ind?
René Christensen (DF), 2009-05-12:
Vi lægger jo ikke her op til, at alle ting, som man gør i dag, skal fortsætte.
Men jeg vil også sige - og det ved jeg fru Meta Fuglsang også er glad for - at man skal kunne træffe sine beslutninger ud fra et fagligt grundlag.
Og man må sige, at når man nu ikke færdes derude blandt de ældre hver eneste dag og man ikke arbejder i ældreplejen, er det jo rart for os, som sidder her - ligesom det er rart for kommunalpolitikerne - at man har nogle mål, som kan vise, hvordan det ser ud ude i virkeligheden.
Hvordan kan det være, at Københavns Kommune pludselig er gået ind at kigge på sygefraværet?
Det er jo, fordi man har registreret, hvordan sygefraværet ser ud i kommunen, og man har kunnet se, at det her er et stort område, hvor der bliver brugt utrolig mange penge.
Man har registreret det, og derfor har man kunnet tage hånd om det og sige: Det her må vi tage fat på.
Og det har man gjort, og man har fået en kæmpegevinst på det.
Det kan vi jo også gøre i forhold til registrering.
Jeg kunne forestille mig, at nogle kommuner - nu er kommunerne blevet store, man har meget kørsel - registrerer, hvordan de kører i kommunen.
Pludselig finder de måske ud af, at - jamen hov - deres medarbejdere kører fra den ene ende af kommunen til den anden; de bruger faktisk meget af deres arbejdstid på at køre bil.
Man er nødt til at registrere nogle ting for at blive dygtigere.
Lise von Seelen (S), 2009-05-12:
Jeg har jo flere gange sagt, at jeg glædede mig meget over udtalelserne fra De Konservatives partiformand i weekenden.
Jeg har her en artikel fra Jyllands-Posten fra i går, hvor der står: »Der venter til gengæld et ideologisk opgør mellem V og K på udlicitering og frit valg mellem private og offentlige leverandører af serviceopgaver. Her har Lars Løkkes højre hånd, finansminister Claus Hjort Frederiksen, bebudet, at Venstre vil gå endnu videre med den liberale mærkesag om frit valg.«
Jeg vil gerne spørge ordføreren, om hun er enig med sin partiformand.
Vivi Kier (KF), 2009-05-12:
Jeg må sige, at jeg kommer til at smile rigtig meget over det her forslag - at jeg skal beskyldes for at være vældig upræcis og ikke at ville pege ind på, hvor det er.
Det minder mig om, at jeg for nylig jeg tror ikke, det er 8 dage siden - deltog i en debat her i Folketingssalen om en skattereform.
Der må jeg sige, at jeg oplevede fru Meta Fuglsangs parti som værende noget upræcise, for man mente absolut intet.
Det mener jeg.
Og jeg har lyttet til hele det katalog.
Jeg har siddet med i de høringer, der har været, og nu kommer der en meget, meget kvalificeret og gennemarbejdet plan, når vi mødes efter sommerferien, og det synes jeg da at vi skylder at kigge på.
Jeg kan jo godt have nogle ideer om, hvor det er, men hvis det i virkeligheden var på naboområdet, det viste sig, at det gav meget mere regelforenkling og afbureaukratisering at gå i gang, så ville det være der.
For mig er afbureaukratisering og regelforenkling noget, der ikke kun skal være på ældreområdet, men i hele den offentlige sektor.